C 280/6
BG
Официален вестник на Европейския съюз
21.7.2022 г.
за да покрие нуждите от ликвидност, произтичащи от тези дейности, за следващите 12 месеца.
Нуждите от ликвидност, които вече са покрити от мерки за помощ по Временната рамка за COVID-19, не се покриват от мерки, приети съгласно настоящото съобщение.
Нуждите от ликвидност следва да бъдат установени чрез самостоятелно сертифициране от страна на бенефициера (***); _____________ (*) Съответната обосновка може да се отнася до бенефициери, осъществяващи дейност в сектори, които са особено засегнати от преките или косвените последици от руската агресия, включително ограничителните икономически мерки, предприети от Съюза и неговите международни партньори, както и ответните мерки, предприети от Русия.
Тези последици могат да включват прекъсване на веригите на доставки или неизвършени плащания от Русия или Украйна, повишена нестабилност на цените на енергийните пазари и свързани с това нужди от обезпечение, повишен риск от кибератаки или повишаване на цените на конкретни материали или суровини, засегнати от настоящата криза.
(**) Съгласно определението в приложение I към Общия регламент за групово освобождаване.
(***) Планът за ликвидност може да включва както оборотния капитал, така и инвестиционните разходи.“
29.
Точка 51 се заменя със следното: „51.
Освен съществуващите възможности, налични в съответствие с член 107, параграф 3, буква в) от ДФЕС, и възможностите, изложени в настоящото съобщение, временната подкрепа би могла да облекчи изключително сериозните увеличения на цените на природния газ и електроенергията, към които предприятията може да не са в състояние да се адаптират или да се справят в краткосрочен план.
Това би могло да смекчи последиците за предприятията и да им помогне да се справят с рязкото увеличение на разходите вследствие на настоящата криза.
На фона на по-нататъшното намаляване на доставките на газ е важно също така да се запазят стимулите за намаляване на търсенето и постепенно предприятията да се подготвят за преминаване към намаляване на потреблението на газ.
Понастоящем все още може да бъде необходима допълнителна подкрепа, за да се даде възможност да продължи дейността на енергоемките предприятия.“
30.
Точка 52 се заменя със следното: „52.
Комисията ще счита тази държавна помощ за съвместима с вътрешния пазар въз основа на член 107, параграф 3, буква б) от ДФЕС, при условие че са спазени следните условия: а. помощта е предоставена не по-късно от 31 декември 2022 г.; (*) б. помощта може да бъде предоставена под формата на преки безвъзмездни средства, данъчни (**) и платежни предимства или други форми, като например подлежащи на възстановяване аванси, гаранции (***), заеми (****) и собствен капитал, при условие че общата номинална стойност на тези мерки не надхвърля приложимия максимален интензитет на помощите. всички използвани стойности трябва да бъдат в брутно изражение, тоест преди облагане с данъци или други такси; в. помощта, предоставена под формата на подлежащи на възстановяване аванси, гаранции, заеми или други подлежащи на възстановяване инструменти, могат да бъдат преобразувани в други форми на помощ, като например безвъзмездни средства, при условие че преобразуването се извършва най-късно до 30 юни 2023 г.; г. Помощта е предоставена въз основа на схема с прогнозен бюджет.
Държавите членки могат да ограничат помощта до дейности, подкрепящи специфични икономически отрасли от особено значение за икономиката или за сигурността и устойчивостта на вътрешния пазар.
Тези ограничения обаче трябва да бъдат разработени по-общо и да не водят до изкуствено ограничаване на потенциалните бенефициери; д. За целите на настоящия раздел допустимите разходи се изчисляват въз основа на увеличението на разходите за природен газ и електроенергия, свързани с руската агресия срещу Украйна.
Максималните допустими разходи са произведението на броя единици природен газ и електроенергия, закупени от бенефициера (*****) от външни доставчици в качеството му на краен потребител (******) между 1 февруари 2022 г. и най-късно 31 декември 2022 г. („допустим период“), и увеличението на цената, която бенефициерът плаща за потребявана единица (измерена например в EUR/MWh), което трябва да се изчисли като разликата между единичната цена, платена от бенефициера за даден месец от допустимия период, и два пъти (200 %) единичната цена, платена от бенефициера средно през референтния период от 1 януари 2021 г. до 31 декември 2021 г. (*******).
От 1 септември 2022 г. количеството природен газ и електроенергия, използвано за изчисляване на допустимите разходи, не трябва да надвишава 70 % от потреблението на бенефициера за същия период на 2021 г.;